Deurbraak in Randfontein-moordsaakMarietjie en Kayla Meyer Foto: Facebook. Die polisie het ŉ deurbraak gemaak in die ondersoek ná die liggame van vier mense, onder wie die negejarige Kayla Meyer, op ŉ kleinhoewe naby Randfontein aan die Wes-Rand gevind is. “Vier verdagtes is ná ŉ intensiewe ondersoek in hegtenis geneem deur lt.kol. Kruger van die Randfontein-speureenheid en lede van die Wes-Rand Trio-taakspan,” het kapt. Appel Ernst, woordvoerder van die polisie, gesê. Maroela Media het vroeër berig die vier persone, Monty McCormack (73), sy seun Kenny McCormack (42), Kenny se meisie Marietjie Meyer (46) en Meyer se dogter, die negejarige Kayla, se liggame is op 10 Maart 2016 gevind nadat hulle wreed vermoor is. “Die verdagtes het Maandag in die landdroshof in Randfontein verskyn,” het Ernst gesê. “Die saak is uitgestel tot 18 Augustus.” Brig. Manamela, stasiebevelvoerder van Randfontein, het sy tevredenheid uitgespreek met die inhegtenisnemings. “Hierdie span polisiebeamptes maak ŉ positiewe impak op ernstigemisdaad-ondersoeke.” Hy het Kruger geloof dat hy in dié saak volhard het. Maroela Media het berig ŉ familievriend het op 10 Maart die polisie ontbied nadat hy gaan ondersoek instel het omdat hy niks van sy vriende gehoor het nie. Die vriend het glo op Monty se bebloede liggaam afgekom in ŉ tydelike huis waar sy seun, Marietjie en Kayla gebly het, terwyl hulle ŉ houthuis op die kleinhoewe laat bou het. Monty het glo uit Brittanje by sy seun kom kuier. Monty is vermoedelik met ŉ stomp voorwerp doodgeslaan. Marietjie se liggaam is gevind in die houthuis wat in aanbou was. Sy is na bewering ook met ŉ stomp voorwerp doodgeslaan. Kayla se liggaam is in ŉ stoorkamer langs die tydelike woonplek gevind. Sy het nie ooglopende beserings gehad nie en het moontlik versmoor. Kennith se liggaam is die volgende dag ŉ paar meter van die houthuis opgespoor. Die verdagtes het met die gesin se Mercedes-sportnutsvoertuig gevlug. Die voertuig is later verlate aangetref en die polisie het beslag daarop gelê. Kontant en twee selfone van die slagoffers is glo daarin gevind. Lees alle vorige berigte oor die Randfontein-moorde op Maroela Media.